റിക്കാര്ഡ് വാക്സിനേഷന് ചില പാര്ട്ടികള്ക്ക് അസ്വസ്ഥതയുണ്ടാക്കി: പ്രധാനമന്ത്രി ന്യൂഡല്ഹി: രാജ്യത്ത് റിക്കാര്ഡ് വാക്സിനേഷന് നടന്നതു ചില രാഷ്ട്രീയ പാര്ട്ടികള്ക്ക് അസ്വസ്ഥതയുണ്ടാക്കിയെന്നു പ്രധാനമന്ത്രി നരേന്ദ്ര മോദി. കോണ്ഗ്രസിനു നേര്ക്കായിരുന്നു മോദിയുടെ ഒളിയന്പ്. മോദിയുടെ 71ാമത് ജന്മദിനമായിരുന്ന ഇന്നലെ ഒരു ദിവസംകൊണ്ട് രണ്ടരക്കോടി വാക്സിനു കളാണു നല്കിയത്. ഗോവയില് മുഴുവന് ജനങ്ങള്ക്കും ഇന്നലെ വൈകുന്നേരത്തോടെ ഒന്നാം ഡോസ് വാക്സിന് നല്കാന് കഴിഞ്ഞു. ഗോവയുടെ മുഖ്യമന്ത്രി പ്രമോദ് സാവന്തിനെയും ആരോഗ്യപ്രവര്ത്തകരെയും മോദി വീഡിയോ കോണ്ഫറന്സിലൂടെ അഭിനന്ദിച്ചു. ലോകത്തിലെ മറ്റൊരു രാജ്യത്തിനും സാധിച്ചിട്ടില്ലാത്ത നേട്ടമാണിത്. ഒരു മിനിറ്റില് 26,000 വാക്സിന് എന്ന നിരക്കില് മണിക്കൂറില് 15 ലക്ഷം വാക്സിനാണ് നല്കിയത്. ഡോക്ടര്മാര്, ആരോഗ്യ പ്രവര്ത്തകര് തുടങ്ങി ഈ നേട്ടത്തിനായി സഹായിച്ച മുഴുവന് ആളുകളെയും പ്രധാനമന്ത്രി അഭിനന്ദിച്ചു. ജന്മദിനങ്ങള് ആഘോഷിക്കാത്ത തനിക്ക് ഇന്നലെ രാജ്യം സ്വന്തമാക്കിയ നേട്ടം വൈകാരികമായ അനുഭവമായിരുന്നുവെന്നും പ്രധാനമന്ത്രി പറഞ്ഞു.